b'\n_START_ARTICLE_\nAssassin\'s Creed: Brotherhood\n_START_SECTION_\nGameplay\n_START_PARAGRAPH_\nAssassin\'s Creed: Brotherhood este un joc video de ac\xc8\x9biune-aventur\xc4\x83 care pune accent pe un gameplay nonliniar, de sandbox, mi\xc8\x99c\xc4\x83ri de parkour, stealth de amestecare \xc3\xaen public, \xc8\x99i un sistem de asasinare \xc8\x99i lupt\xc4\x83. Sistemul de lupt\xc4\x83 con\xc8\x9bine c\xc3\xa2teva \xc3\xaembun\xc4\x83t\xc4\x83\xc8\x9biri \xc8\x99i, pentru prima oar\xc4\x83 \xc3\xaen serie, jocul ofer\xc4\x83 un mod multiplayer, pe l\xc3\xa2ng\xc4\x83 cele peste 15 ore de poveste single-player._NEWLINE_Jocul introduce un nou sistem de administrare: juc\xc4\x83torul poate recruta noi membrii prin distrugerea celor dou\xc4\x83sprezece "turnuri Borgia" din Roma unde sunt sta\xc8\x9bionate trupe papale ce h\xc4\x83r\xc8\x9buiesc cet\xc4\x83\xc8\x9benii din zona respectiv\xc4\x83. Juc\xc4\x83torul, \xc3\xaen rolul lui Ezio, \xc3\xaei poate trimite prin Europa sau anun\xc8\x9ba pentru a-l ajuta \xc3\xaen timpul misiunilor (dac\xc4\x83 nu sunt deja ocupa\xc8\x9bi). Cel mai novice Asasin va c\xc3\xa2\xc8\x99tiga experien\xc8\x9b\xc4\x83 dup\xc4\x83 asemenea acte, iar juc\xc4\x83torul le va putea modifica \xc3\xaenf\xc4\x83\xc8\x9bi\xc8\x99area, abilit\xc4\x83\xc8\x9bile, \xc8\x99i antrenamentul p\xc3\xa2n\xc4\x83 la o anumit\xc4\x83 limit\xc4\x83, prin folosirea punctelor pe care le-a c\xc3\xa2\xc8\x99tigat. Asasinii pot muri \xc3\xaen timpul misiunilor, \xc8\x99i nu se vor mai \xc3\xaentoarce. Ezio controleaz\xc4\x83 noi dispozitive, precum aeroplanul lui Leonardo da Vinci, care poate fi folosit pentru decolarea de pe cl\xc4\x83diri \xc3\xaenalte, \xc3\xaempreun\xc4\x83 cu s\xc4\x83ge\xc8\x9bi cu otrav\xc4\x83-ce ac\xc8\x9bioneaz\xc4\x83 mai repede-, un arc, \xc8\x99i abilitatea de a \xc8\x9bine \xc8\x99i arunca arme mai grele, precum topoare._NEWLINE_Cadrul principal este Roma, care a dec\xc4\x83zut \xc3\xaen ruin\xc4\x83 datorit\xc4\x83 conducerii corupte a familiei Borgia \xc8\x99i a Tempierilor asupra Statelor Papale. La fel ca \xc8\x99i ora\xc8\x99ul Monteriggioni din Assassin\'s Creed II, juc\xc4\x83torul poate investi \xc3\xaen Roma \xc8\x99i \xc3\xaen dezvoltarea sa, \xc8\x99i debloca recompense. Juc\xc4\x83torul trebuie s\xc4\x83 cucereasc\xc4\x83 \xc8\x99i s\xc4\x83 distrug\xc4\x83 turnurile Borgia pentru a elibera zonele de influen\xc8\x9ba familiei. Completarea acestora deblocheaz\xc4\x83 noi misiuni \xc8\x99i oportunit\xc4\x83\xc8\x9bi. Roma este cel mai mare ora\xc8\x99 creat vreodat\xc4\x83 dup\xc4\x83 primele dou\xc4\x83 jocuri (Roma este de trei ori mai mare dec\xc3\xa2t Floren\xc8\x9ba din Assassin\'s Creed II) \xc8\x99i include cinci districte variate: Vaticano, Centro, Trastevere, Campagna \xc8\x99i Antico. Spre deosebire de jocurile anterioare, c\xc4\x83l\xc4\x83toria \xc3\xaentre diferitele ora\xc8\x99e \xc8\x99i regiuni nu mai este prezent\xc4\x83, deoarece marea parte din ac\xc8\x9biune are loc \xc3\xaen jurul Romei. \xc3\x8en schimb, o re\xc8\x9bea de tuneluri a ora\xc8\x99ului \xc3\xaei permite juc\xc4\x83torului s\xc4\x83 traverseze cu u\xc8\x99urin\xc8\x9b\xc4\x83 (prin fast travel) din sector \xc3\xaen sector. \xc3\x8en plus, juc\xc4\x83torii vor putea s\xc4\x83 exploreze toat\xc4\x83 Roma, s\xc4\x83 viziteze portul din Napoli, o parte din Navarra, Spania, Valnerina, Lacul din Nevi \xc8\x99i Monteriggioni din prezent._NEWLINE_Sistemul de lupt\xc4\x83 a fost modificat. Ac\xc8\x9biunile ofensive \xc8\x99i cele de \'love\xc8\x99te primul\' sunt mai fatale \xc3\xaen Brotherhood fa\xc8\x9b\xc4\x83 de jocurile anterioare, acolo unde contra-atacurile erau mai eficiente. \xc3\x8enainte, juc\xc4\x83torul trebuia s\xc4\x83 a\xc8\x99tepte ca AI-ul s\xc4\x83 loveasc\xc4\x83 primul, iar acest lucru \xc3\xaencetinea ritmul de lupt\xc4\x83. AI-ul din acest joc este deci mai agresiv, iar inamicii pot ataca simultan. Pentru a se descotorosi de ei, Ezio poate folosi arme de \xc3\xaenc\xc4\x83ierare (de ex. cu\xc8\x9bite) \xc8\x99i complexe (de ex. arcul) \xc3\xaen acela\xc8\x99i timp, precum \xc8\x99i pistolul ascuns. Dup\xc4\x83 ce a omor\xc3\xa2t un du\xc8\x99man, juc\xc4\x83torul poate \xc3\xaencepe o serie de execu\xc8\x9bii pentru a elimina rapid inamicii.  Ezio poate arunca arme grele (topoare, suli\xc8\x9be, \xc8\x99i s\xc4\x83bii) spre inamici. Exist\xc4\x83 noi arhetipuri de g\xc4\x83rzi fa\xc8\x9b\xc4\x83 de cele v\xc4\x83zute \xc3\xaen Assassin\'s Creed II precum c\xc4\x83l\xc4\x83re\xc8\x9bi, arca\xc8\x99i, g\xc4\x83rzi papale \xc8\x99i altele._NEWLINE_Caii joac\xc4\x83 un rol mai important \xc3\xaen Brotherhood, put\xc3\xa2nd fi folosi\xc8\x9bi nu doar ca mijloc de transport (\xc3\xaen\xc4\x83untrul ora\xc8\x99ului, pentru prima oar\xc4\x83), ci \xc8\x99i ca component\xc4\x83 \xc3\xaen secven\xc8\x9bele de acroba\xc8\x9bie \xc8\x99i lupt\xc4\x83 avansat\xc4\x83, permi\xc8\x9b\xc3\xa2nd ca armele complexe s\xc4\x83 fie folosite \xc3\xaen acest timp. Brotherhood introduce \xc8\x99i diferite feluri de asasin\xc4\x83ri de pe cal, inclusiv asasin\xc4\x83rile de tip cal-vs-cal. Exist\xc4\x83 \xc8\x99i obiectele din mediul \xc3\xaenconjur\xc4\x83tor precum vaza de flori din Assassin\'s Creed II care permit o mi\xc8\x99care mai rapid\xc4\x83 prin ora\xc8\x99, dar \xc8\x99i noi obiecte precum \'ascensoarele\' pentru o urcare mai rapid\xc4\x83 pe cl\xc4\x83diri sau structuri._NEWLINE_Spre deosebire de jocurile anterioare, Desmond poate p\xc4\x83r\xc4\x83si Animusul aproape \xc3\xaen orice moment. Acest lucru \xc3\xaei permite lui Desmond s\xc4\x83 exploreze ora\xc8\x99ul Monteriggioni din prezent. Juc\xc4\x83torului \xc3\xaei este oferit \xc8\x99i antrenamentul virtual, un mini-joc \xc3\xaen care juc\xc4\x83torul \xc3\xae\xc8\x99i poate testa abilit\xc4\x83\xc8\x9bile de parkour sau lupt\xc4\x83.\n_START_SECTION_\nModul multiplayer\n_START_PARAGRAPH_\nAssassin\'s Creed: Brotherhood este primul joc din ramur\xc4\x83 principal\xc4\x83 a seriei ce con\xc8\x9bine un mod multiplayer. Juc\xc4\x83torii sunt Templieri \xc3\xaen interiorul complexului Abstergo. Ei pot folosi ma\xc8\x99in\xc4\x83riile animi (plural lui animus) v\xc4\x83zute la \xc3\xaenceputul lui Assassin\'s Creed II pentru a accesa amintirile str\xc4\x83mo\xc8\x99ilor Templieri \xc8\x99i pentru a le ob\xc8\x9bine abilit\xc4\x83\xc8\x9bile prin "bleeding effect-efectul s\xc3\xa2nger\xc4\x83rii". Exist\xc4\x83 opt moduri de joc (Wanted, Alliance, Manhunt, Chest Capture, Advanced Wanted, Advanced Alliance, Escort \xc8\x99i Assassinate) \xc8\x99i diferite h\xc4\x83r\xc8\x9bi, inclusiv zone din al doilea \xc8\x99i al treilea joc, precum Floren\xc8\x9ba, noua Rom\xc4\x83, Castelul Gandolfo, Siena \xc8\x99i Mont Saint-Michel. Gameplay-ul din modul multiplayer este similar cu cel de baz\xc4\x83 al seriei, juc\xc4\x83torii fiind nevoi\xc8\x9bi s\xc4\x83-\xc8\x99i foloseasc\xc4\x83 abilit\xc4\x83\xc8\x9bile de stealth \xc8\x99i asasinare. Juc\xc4\x83torii trebuie s\xc4\x83 v\xc3\xa2neze \xc8\x9binte \xc3\xaen timp ce \xc8\x99i ei sunt v\xc3\xa2na\xc8\x9bi la r\xc3\xa2ndul lor. Juc\xc4\x83torii c\xc3\xa2\xc8\x99tig\xc4\x83 puncte prin asasin\xc4\x83ri, ap\xc4\x83r\xc3\xa2ndu-se \xc3\xaempotriva cotropitorilor, c\xc3\xa2\xc8\x99tig\xc3\xa2nd bonusuri sau complet\xc3\xa2nd obiective specifice modului respectiv. Exist\xc4\x83 \xc8\x99i o varietate de personaje, marea parte dintre ele trebuind s\xc4\x83 fie deblocate._NEWLINE_Modul multiplayer con\xc8\x9bine \xc8\x99i un sistem de niveluri, care le permite juc\xc4\x83torilor s\xc4\x83 deblocheze recompense \xc8\x99i s\xc4\x83 avanseze \xc3\xaen grad prin c\xc3\xa2\xc8\x99tigarea de puncte-experien\xc8\x9b\xc4\x83 \xc3\xaen timpul meciurilor. Juc\xc4\x83torii pot apoi debloca abilit\xc4\x83\xc8\x9bi, avantaje \xc8\x99i recompense. Abilit\xc4\x83\xc8\x9bile reprezint\xc4\x83 iteme active, care pot fi folosite din nou dup\xc4\x83 un timp de \'r\xc4\x83cire\'. Avantajele sunt iteme pasive, care pot fi echipate doar \xc3\xaenaintea \xc3\xaenceperii meciului, dar r\xc4\x83m\xc3\xa2n active mereu. Recompensele sunt bonusuri acordate pentru atingerea unui anumit num\xc4\x83r de contracte reu\xc8\x99ite sau e\xc8\x99uate. Modul multiplayer \xc3\xaen stadiul beta, disponibil exclusiv juc\xc4\x83torilor de pe PlayStation 3, a fost anun\xc8\x9bat la E3 2010. A \xc3\xaenceput pe 4 octombrie 2010, accesul timpuriu fiind disponibil membrilor PlayStation Plus din data de 27 septembrie, \xc8\x99i s-a \xc3\xaencheiat pe 18 octombrie 2010. Trei h\xc4\x83r\xc8\x9bi erau jucabile \xc3\xaen stadiul beta: Roma, Castel Gandolfo \xc8\x99i Siena.\n_START_SECTION_\nPersonaje\n_START_PARAGRAPH_\nJuc\xc4\x83torii pot alege dintr-un set de 21 de personaje, ce includ: Curtezane, Frizeri, Preo\xc8\x9bi, Nobili, Borfa\xc8\x99i, C\xc4\x83l\xc4\x83i, Doctori, Fierari, C\xc4\x83pitani, Contrabandi\xc8\x99ti, Ingineri, T\xc3\xa2lhari, Ho\xc8\x9bi, Bufoni (o Bufon\xc4\x83 este disponibil\xc4\x83 prin uPlay) \xc8\x99i Mercenari. Dou\xc4\x83 personaje speciale erau disponibile doar \xc3\xaen edi\xc8\x9biile selecte de precomand\xc4\x83 ale jocului: Bufona \xc8\x99i Ofi\xc8\x9berul. Cu toate acestea, aceste dou\xc4\x83 personaje, precum \xc8\x99i loca\xc8\x9biile speciale Pia\xc8\x9ba Traian \xc8\x99i Apeductul, disponibile tot la fel \xc3\xaen edi\xc8\x9biile de precomand\xc4\x83, au fost incluse \xc3\xaen DLC-ul Dispari\xc8\x9bia lui Da Vinci. Pachetul con\xc8\x9bine 4 personaje, Dama Rossa, Cavalerul, Marchizul, \xc8\x99i Paria. Fiecare personaj are asasin\xc4\x83ri unice \xc8\x99i arme unice. Personajele pot fi modificate \xc8\x99i \xc3\xaembun\xc4\x83t\xc4\x83\xc8\x9bite pe vreme ce juc\xc4\x83torul avanseaz\xc4\x83 \xc3\xaen rang. Modific\xc4\x83rile includ schimbarea culorii costumului, \xc8\x99i echiparea de noi arsenale.\n_START_SECTION_\nSinopsis\n_START_PARAGRAPH_\nPovestea lui Desmond continu\xc4\x83 de unde a r\xc4\x83mas, \xc3\xaen anul 2012. Dup\xc4\x83 ce au sc\xc4\x83pat de atacul Templier de la sf\xc3\xa2r\xc8\x99itul lui Assassin\'s Creed II, Desmond Miles, Lucy Stillman, Rebecca Crane, \xc8\x99i Shaun Hastings fug la Monteriggioni, unde se stabilesc \xc3\xaentr-o nou\xc4\x83 ascunz\xc4\x83toare, \xc3\xaen ruinele Villei Auditore. Dup\xc4\x83 ce restabilesc curentul electric prin tunelurile vechi de sub vil\xc4\x83, juc\xc4\x83torul preia din nou controlul lui Ezio Auditore prin amintirile genetice ale lui Desmond, folosind Animus-ul 2.0 (care este interfa\xc8\x9ba amintirii jocului). Misiunea lui este de a g\xc4\x83si M\xc4\x83rul din Eden, un artefact important \xc8\x99i misterios care ar putea preveni un dezastru iminent ce se crede a fi orchestrat de c\xc4\x83tre Templieri._NEWLINE_Povestea lui Ezio continu\xc4\x83 \xc3\xaen anul 1499, unde iese din Seif, confuz \xc8\x99i bulversat. El p\xc4\x83r\xc4\x83se\xc8\x99te Roma cu ajutorul unchiului s\xc4\x83u, Mario Auditore, \xc8\x99i se \xc3\xaentoarce la Monteriggioni. Odat\xc4\x83 ajuns acas\xc4\x83, Ezio este \xc3\xaemp\xc4\x83cat cu faptul c\xc4\x83 r\xc4\x83zbunarea sa personal\xc4\x83 s-a \xc3\xaencheiat; cu toate acestea, Niccol\xc3\xb2 Machiavelli \xc3\xael mustr\xc4\x83 pe Ezio pentru decizia de a-l l\xc4\x83sa \xc3\xaen via\xc8\x9b\xc4\x83 pe Rodrigo Borgia (acum Papa Alexandru al VI-lea). A doua zi - Ziua de Anul Nou - Monteriggioni este asediat de Cesare Borgia, fiul lui Rodrigo. Mario este omor\xc3\xa2t de m\xc3\xa2na lui Cesare \xc3\xaensu\xc8\x99i, iar M\xc4\x83rul este furat de c\xc4\x83tre Templieri. Ezio scap\xc4\x83 cu familia sa \xc8\x99i se \xc3\xaentoarce la Roma, centrul puterii Templiere din Italia, c\xc4\x83ut\xc3\xa2nd din nou r\xc4\x83zbunare \xc3\xaempotriva familiei Borgia. Acolo, el descoper\xc4\x83 c\xc4\x83 Asasinii e\xc8\x99ueaz\xc4\x83 \xc3\xaen lupta lor \xc3\xaempotriva corup\xc8\x9biei. Hot\xc4\x83r\xc3\xa2t s\xc4\x83 refac\xc4\x83 Breasla, Ezio \xc3\xael convinge pe Machiavelli c\xc4\x83 are ce trebuie pentru a forma o Fr\xc4\x83\xc8\x9bie destul de puternic\xc4\x83 pentru a-i distruge pe Templieri \xc8\x99i pe noul s\xc4\x83u inamic, Cesare._NEWLINE_\xc3\x8en decursul urm\xc4\x83torilor patru ani, Ezio execut\xc4\x83 diferite sarcini pentru a sl\xc4\x83bi influen\xc8\x9ba familiei din capital\xc4\x83, sabot\xc3\xa2nd resursele \xc8\x99i asasin\xc3\xa2nd subalternii lui Cesare, iar acest lucru are ca rezultat restaurarea Romei la fosta sa glorie. Dup\xc4\x83 ce restabile\xc8\x99te Breasla Asasinilor la puterea complet\xc4\x83, Ezio prime\xc8\x99te rangul de Il Mentore (italienescul pentru "Mentorul"), \xc8\x99i este ini\xc8\x9biat ca lider de facto al Asasinilor din Italia. \xc3\x8en acest moment, \xc8\x99i sora lui Ezio, Claudia, este ini\xc8\x9biat\xc4\x83 \xc3\xaen r\xc3\xa2ndul Asasinilor._NEWLINE_Cesare, afl\xc3\xa2nd de faptele lui Ezio, \xc3\xael confrunt\xc4\x83 pe tat\xc4\x83l s\xc4\x83u \xc8\x99i \xc3\xaei cere disperat mai mul\xc8\x9bi bani, dar \xc8\x99i M\xc4\x83rul. Rodrigo refuz\xc4\x83, nedorind s\xc4\x83-i provoace pe Asasini, \xc8\x99i \xc3\xaencearc\xc4\x83 s\xc4\x83-\xc8\x99i otr\xc4\x83veasc\xc4\x83 fiul, realiz\xc3\xa2nd c\xc4\x83 dorin\xc8\x9ba de putere a lui Cesare nu poate fi \xc8\x9binut\xc4\x83 \xc3\xaen fr\xc3\xa2u. Cu toate acestea, Cesare, cu ajutorul surorii sale, Lucre\xc8\x9bia, \xc3\xaentoarce roata de partea sa \xc8\x99i \xc3\xae\xc8\x99i omoar\xc4\x83 tat\xc4\x83l. Ezio este martor la acest lucru, \xc8\x99i, dup\xc4\x83 ce afl\xc4\x83 de loca\xc8\x9bia M\xc4\x83rului, \xc3\xael recupereaz\xc4\x83 din interiorul Bazilicii Sf. Petru. Ezio \xc3\xael folose\xc8\x99te pentru a cople\xc8\x99i for\xc8\x9bele lui Cesare \xc8\x99i a atrage sus\xc8\x9bin\xc4\x83torii de partea sa; Cesare este arestat \xc3\xaentr-un final de G\xc4\x83rzile Papale ale lui Iulius al II-lea dup\xc4\x83 ce Ezio \xc8\x99i Asasinii \xc3\xaei omoar\xc4\x83 ultimii solda\xc8\x9bi r\xc4\x83ma\xc8\x99i \xc8\x99i \xc3\xael \xc3\xaengenuncheaz\xc4\x83._NEWLINE_Ceva timp mai t\xc3\xa2rziu, Ezio folose\xc8\x99te M\xc4\x83rul pentru a afla c\xc4\x83 Cesare, dup\xc4\x83 ce a evadat din \xc3\xaenchisoare \xc8\x99i a c\xc3\xa2\xc8\x99tigat sus\xc8\x9binere din partea noului s\xc4\x83u aghiotant, Jean d\'Albret, a asediat ora\xc8\x99ul Viana din Navarra. Ezio se \xc3\xaent\xc3\xa2lne\xc8\x99te cu Cesare pe c\xc3\xa2mpul de lupt\xc4\x83 \xc8\x99i se confrunt\xc4\x83 cu el. Ei ajung pe ruinele unui castel surpat, unde Cesare \xc3\xaei spune c\xc4\x83 el nu poate fi omor\xc3\xa2t de un muritor, iar Ezio \xc3\xael "las\xc4\x83 \xc3\xaen m\xc3\xa2inile fortunei", \xc3\xaemping\xc3\xa2ndu-l de pe castel spre moarte. Apoi, Ezio recupereaz\xc4\x83 M\xc4\x83rul \xc8\x99i \xc3\xael ascunde \xc3\xaentr-un Templu al Primei Civiliza\xc8\x9bii, din dedesubtul Bazilicii Sf\xc3\xa2nta Maria din Altarul Cerului._NEWLINE_Folosind coordonatele din amintirile lui Ezio, Desmond, Lucy, Shaun \xc8\x99i Rebecca c\xc4\x83l\xc4\x83toresc spre Templu, inten\xc8\x9bion\xc3\xa2nd s\xc4\x83 foloseasc\xc4\x83 M\xc4\x83rul pentru a localiza Templele r\xc4\x83mase \xc8\x99i a men\xc8\x9bine Piesele din Eden departe de Templieri. \xc3\x8en vreme ce Desmond \xc3\xae\xc8\x99i face loc prin Templu, el este abordat de o proiec\xc8\x9bie holografic\xc4\x83 a unei anumite Iuno, care este dup\xc4\x83 c\xc3\xa2te se pare din aceea\xc8\x99i ras\xc4\x83 cu Minerva; cu toate acestea, ea nu poate fi v\xc4\x83zut\xc4\x83 sau auzit\xc4\x83 de Lucy, Shaun, sau Rebecca. Multe dintre gr\xc4\x83irile sale se concentreaz\xc4\x83 pe lipsa de cunoa\xc8\x99tere a umanit\xc4\x83\xc8\x9bii. Ea spune c\xc4\x83 umanitatea este "inocent\xc4\x83 \xc8\x99i ignorant\xc4\x83;" \xc8\x99i c\xc4\x83 oamenii nu au fost pl\xc4\x83smui\xc8\x9bi pentru a fi \xc3\xaen\xc8\x9belep\xc8\x9bi, deoarece le-au fost date doar cinci dintre cele \xc8\x99ase sim\xc8\x9buri: vedere, miros, gust, pip\xc4\x83it, \xc8\x99i auzit, dar le lipe\xc8\x99te erudi\xc8\x9bia. Vorbele grijulii dispar apoi, ea devenind imediat furioas\xc4\x83, \xc8\x99i \xc8\x9bip\xc3\xa2nd, "Trebuia s\xc4\x83 v\xc4\x83 l\xc4\x83s\xc4\x83m a\xc8\x99a cum era\xc8\x9bi!"_NEWLINE_\xc3\x8en vreme ce Desmond se apropie de M\xc4\x83r \xc8\x99i \xc3\xael atinge, timpul \xc3\xaenghea\xc8\x9b\xc4\x83 \xc3\xaen jurul s\xc4\x83u, cu toate c\xc4\x83 el poate vorbi \xc8\x99i se poate mi\xc8\x99ca. \xc3\x8entr-un limbaj criptat, Juno \xc3\xaei spune lui Desmond c\xc4\x83 el este descendent al rasei ei, dar \xc8\x99i inamicul lor \xc3\xaen acela\xc8\x99i timp; ea mai spune c\xc4\x83 exist\xc4\x83 o femeie care l-ar putea acompania pe "poart\xc4\x83," dar nu are voie s\xc4\x83 intre. Ea preia controlul corpului lui Desmond \xc8\x99i \xc3\xael for\xc8\x9beaz\xc4\x83 s\xc4\x83 o omoare pe Lucy. Am\xc3\xa2ndoi cad la p\xc4\x83m\xc3\xa2nt, Lucy murind, iar Desmond intr\xc3\xa2nd \xc3\xaen com\xc4\x83. \xc3\x8en vreme ce creditele de final ruleaz\xc4\x83, sunt auzi\xc8\x9bi doi oameni care discut\xc4\x83 dac\xc4\x83 s\xc4\x83-l pun\xc4\x83 \xc3\xaenapoi sau nu pe Desmond \xc3\xaen Animus.\n_START_SECTION_\nDezvoltare\n_START_PARAGRAPH_\nAssassin\'s Creed: Brotherhood a fost dezvoltat de Ubisoft Montreal, acela\xc8\x99i studio care a lucrat \xc8\x99i la celelalte jocuri Assassin\'s Creed din ramura principal\xc4\x83, \xc8\x99i care a decis s\xc4\x83 fie din nou lider \xc3\xaen produc\xc8\x9bia celui de-al treilea joc. Un nou episod Assassin\'s Creed ce va con\xc8\x9bine modul multiplayer a fost anun\xc8\x9bat \xc3\xaen raportul fiscal al ultimului trimestru din 2009 al celor de la Ubisoft, dar numele nu a fost dezv\xc4\x83luit. La \xc3\xaenceputul lunii mai 2010, un angajat al GameStop a publicat pe internet anumite imagini cu o cutie de precomand\xc4\x83 \xc3\xaen care ap\xc4\x83rea titlul Assassin\'s Creed: Brotherhood, \xc3\xaen timp ce Ubisoft anun\xc8\x9ba jocul pe Facebook \xc8\x99i Twitter. Apoi, Ubisoft a confirmat autenticitatea acestor poze. Brotherhood nu a primit o cifr\xc4\x83 specific\xc4\x83, precum Assassin\'s Creed II, de vreme ce juc\xc4\x83torii \xc8\x99i chiar \xc8\x99i dezvoltatorii se a\xc8\x99teptau la un nou cadru \xc8\x99i un nou str\xc4\x83mo\xc8\x99, \xc3\xaen timp ce Brotherhood este doar o continuare a pove\xc8\x99tii lui Ezio._NEWLINE_Jocul a fost dezvoltat \xc3\xaen mare parte de Ubisoft Montreal \xc3\xaen Canada. \xc3\x8en stadiul de produc\xc8\x9bie au mai participat alte patru studiouri Ubisoft: Annecy, Singapore, Bucure\xc8\x99ti \xc8\x99i Qu\xc3\xa9bec City. Modul multiplayer a fost dezvoltat \xc3\xaen principal de Ubisoft Annecy, studioul responsabil pentru crearea modului multiplayer din Tom Clancy\'s Splinter Cell: Chaos Theory. Ubisoft a anun\xc8\x9bat \xc8\x99i c\xc4\x83 are planuri cu con\xc8\x9binutul desc\xc4\x83rcabil (DLC) pentru joc. Dou\xc4\x83 seturi gratis de DLC-uri au fost lansate sub numele de "Actualizarea 1.0 a Proiectului Animus" \xc8\x99i "Actualizarea 2.0 a Proiectului Animus". Primul include o nou\xc4\x83 hart\xc4\x83 cu Mont Saint-Michel \xc8\x99i un nou mod multiplayer de joc, Advanced Alliance. "Actualizarea 2.0 a Proiectului Animus" a fost lansat\xc4\x83 \xc3\xaen ianuarie 2011, \xc8\x99i include o alt\xc4\x83 hart\xc4\x83, un mod multiplayer de joc \xc8\x99i introducerea unui sistem de clasificare al juc\xc4\x83torilor. La capitolul performan\xc8\x9b\xc4\x83 grafic\xc4\x83, Ubisoft a comentat c\xc4\x83 se sper\xc4\x83 ca diferen\xc8\x9ba dintre versiunile pentru PlayStation 3 \xc8\x99i Xbox 360 s\xc4\x83 fie \xc8\x99i mai mic\xc4\x83 cu Brotherhood._NEWLINE_Adi\xc8\x9bional, umoristul Danny Wallace \xc8\x99i actri\xc8\x9ba Kristen Bell \xc8\x99i-au reluat rolurile \xc3\xaendeplinite \xc3\xaen Assassin\'s Creed II._NEWLINE_\xc3\x8en timp ce jocul se afla \xc3\xaenc\xc4\x83 \xc3\xaen stadiul de dezvoltare \xc8\x99i chiar \xc3\xaenainte de prezentarea jocului de la E3 2010, regizorul creativ Patrice D\xc3\xa9silets a p\xc4\x83r\xc4\x83sit compania. Ubisoft \xc8\x99i managerul de produc\xc8\x9bie Jean-Francois Boivin au declarat c\xc4\x83 el a intrat doar \xc3\xaentr-o "pauz\xc4\x83 creativ\xc4\x83", dar c\xc4\x83 \xc8\x99i-a \xc3\xaencheiat treaba la Brotherhood. Un trailer al modului multiplayer a fost postat pe site-ul oficial \xc3\xaenainte de E3. Un trailer cinematic de debut a fost difuzat \xc3\xaen timpul conferin\xc8\x9bei de pres\xc4\x83 Ubisoft de la E3 2010, \xc3\xaempreun\xc4\x83 cu primele minute din \xc3\xaenceputul jocului. Assassin\'s Creed: Brotherhood a primit statutul gold pe 28 octombrie 2010. Versiunea pentru Microsoft Windows folose\xc8\x99te tehnologia Nvidia 3D Vision \xc8\x99i suport\xc4\x83 multi screen prin tehnologia AMD Eyefinity. Folose\xc8\x99te protec\xc8\x9bia de copiere Tag\xc3\xa8s, precum \xc8\x99i serviciul online de platform\xc4\x83 Ubisoft, dar nu solicit\xc4\x83 o conexiune constant\xc4\x83 la Internet. Pe 30 noiembrie 2010, a fost publicat un roman adaptat dup\xc4\x83 acest joc.\n_START_SECTION_\nCon\xc8\x9binutul Uplay\n_START_PARAGRAPH_\nServiciul Uplay al celor de la Ubisoft deblocheaz\xc4\x83 diferite iteme pentru joc, iar acestea pot fi folosite cu ajutorul punctelor c\xc3\xa2\xc8\x99tigate \xc3\xaen joc. Premiile disponbile sunt o poz\xc4\x83/tem\xc4\x83 de fundal Brotherhood pentru PC \xc8\x99i PlayStation 3, Costumul Nobilului Florentin, Armura lui Alta\xc3\xafr, Robele lui Alta\xc3\xafr, \xc3\x8embun\xc4\x83t\xc4\x83\xc8\x9birea Capacit\xc4\x83\xc8\x9bii Pistolului \xc8\x99i personajul Bufon.\n_START_SECTION_\nConspira\xc8\x9bia Copernic\n_START_PARAGRAPH_\nConspira\xc8\x9bia Copernic este un pachet DLC pentru Assassin\'s Creed: Brotherhood, disponibil gratis, \xc8\x99i lansat exclusiv pentru PlayStation 3, dar, cu ajutorul modding-ului, este disponibil \xc8\x99i pentru PC. Se focuseaz\xc4\x83 pe faimosul astronom Nicolaus Copernic, care intr\xc4\x83 \xc3\xaen divergen\xc8\x9be cu Vaticanul, biserica nedorind ca publicul s\xc4\x83 fie \xc3\xaenv\xc4\x83\xc8\x9bat de Copernic despre astronomie. Pachetul const\xc4\x83 din opt misiuni op\xc8\x9bionale, ce includ obiective de curierat, asasin\xc4\x83ri \xc8\x99i protejare.\n_START_SECTION_\nActualizarea 1.0 a Proiectului Animus\n_START_PARAGRAPH_\nActualizarea 1.0 a Proiectului Animus include un nou mod multiplayer de joc \xc8\x99i o nou\xc4\x83 hart\xc4\x83. Modul multiplayer de joc, Advanced Alliance, este o variant\xc4\x83 mai complex\xc4\x83 a modului Alliance; identificarea \xc8\x9bintei se face mai greu, iar func\xc8\x9bia lock-on este mai dificil\xc4\x83 de folosit, deci se furnizeaz\xc4\x83 o provocare \xc8\x99i mai mare pentru juc\xc4\x83tori. Cu trei echipe a c\xc3\xa2te doi juc\xc4\x83tori fiecare, Advanced Alliance este un test mai complicat pentru juc\xc4\x83tori \xc8\x99i \xc3\xaei premiaz\xc4\x83 doar pe aceia care lucreaz\xc4\x83 \xc3\xaempreun\xc4\x83. Noua hart\xc4\x83, Mont Saint-Michel, este localizat\xc4\x83 pe o insula st\xc3\xa2ncoas\xc4\x83 din Normandia, Fran\xc8\x9ba. Topografia unic\xc4\x83, cu str\xc4\x83zi \xc3\xaenguste, turnul \xc3\xaenalt cu clopot, \xc8\x99i arhitectura pe niveluri multiple, este perfect\xc4\x83 pentru v\xc3\xa2n\xc4\x83torii \xc8\x99i predatorii care ador\xc4\x83 s\xc4\x83 apar\xc4\x83 de nic\xc4\x83ieri \xc8\x99i s\xc4\x83-\xc8\x99i sf\xc3\xa2\xc8\x99ie prada. Pentru a supravie\xc8\x9bui, cei v\xc3\xa2na\xc8\x9bi trebuie s\xc4\x83 foloseasc\xc4\x83 parkour-ul \xc8\x99i drumurile \xc3\xaenguste \xc3\xaen avantajul lor.\n_START_SECTION_\nActualizarea 2.0 a Proiectului Animus\n_START_PARAGRAPH_\nActualizarea 2.0 a Proiectului Animus include un nou mod multiplayer de joc \xc8\x99i o hart\xc4\x83. Harta Pienza furnizeaz\xc4\x83 un teren de joc favorabil parkour-ului, cu zone larg deschise, alei \xc3\xaenguste \xc8\x99i cl\xc4\x83diri cu mai multe etaje pentru verticalitate suplimentar\xc4\x83, unde predatorii \xc8\x99i \xc8\x9bintele se pot evapora rapid. \xc3\x8en noul mod multiplayer de joc Chest Capture, dou\xc4\x83 echipe a c\xc3\xa2te trei juc\xc4\x83tori se confrunt\xc4\x83 \xc3\xaen rolul V\xc3\xa2n\xc4\x83torilor \xc8\x99i Protectorilor; ajuta\xc8\x9bi de Templieri, V\xc3\xa2n\xc4\x83torii vor \xc3\xaencerca s\xc4\x83 fure con\xc8\x9binutul cuferelor \xc3\xaempr\xc4\x83\xc8\x99tiate pe toat\xc4\x83 harta, iar protectorii vor trebui s\xc4\x83 previn\xc4\x83 acest lucru. Tot \xc3\xaen aceast\xc4\x83 actualizare este inclus \xc8\x99i un Sistem de Scor Templier ce premiaz\xc4\x83 recru\xc8\x9bii Abstergo. \xc3\x8en acest DLC, este disponibil \xc8\x99i modul de joc Advanced Alliance, spre deosebire de harta Mont Saint-Michel, care nu este disponibil\xc4\x83. Cele dou\xc4\x83 DLC-uri nu pot fi activate concomitent, deci juc\xc4\x83torii nu pot beneficia \xc3\xaen acela\xc8\x99i timp de noua hart\xc4\x83 sau noul mod de joc din actualizarea 1.0, \xc8\x99i de harta \xc8\x99i Sistemul de Scor Templier din actualizarea 2.0.\n_START_SECTION_\nDispari\xc8\x9bia lui Da Vinci\n_START_PARAGRAPH_\nDispari\xc8\x9bia lui Da Vinci, DLC disponibil pe PlayStation Network \xc8\x99i Xbox Live, prezint\xc4\x83 un nou con\xc8\x9binut at\xc3\xa2t pentru modul single player, c\xc3\xa2t \xc8\x99i pentru cel multiplayer. Pentru cel single player, acest DLC include 8 misiuni noi, 2 loca\xc8\x9bii noi, \xc8\x99i 10 trofee/realiz\xc4\x83ri. Con\xc8\x9binutul pentru multiplayer include dou\xc4\x83 moduri noi de joc, o hart\xc4\x83 nou\xc4\x83, \xc8\x99i patru personaje noi. \xc3\x8en versiunea pentru PC, acest DLC este disponibil gratis (dar trebuie activat prin Uplay) \xc3\xaempreun\xc4\x83 cu Actualiz\xc4\x83rile Proiectului Animus. \xc3\x8en martie, "Edi\xc8\x9bia Da Vinci" a lui Assassin\'s Creed: Brotherhood a fost lansat\xc4\x83 pentru console. Aceast\xc4\x83 versiune include \xc8\x99i DLC-ul Dispari\xc8\x9bia lui Da Vinci._NEWLINE_Povestea se concentreaz\xc4\x83 pe dispari\xc8\x9bia misterioas\xc4\x83 a lui Leonardo da Vinci din anul 1506. Ezio ajunge la atelierul lui Leonardo \xc3\xaempreun\xc4\x83 cu asistentul s\xc4\x83u Sala\xc3\xac, unde afl\xc4\x83 c\xc4\x83 acesta a disp\xc4\x83rut. Este dezv\xc4\x83luit apoi cum c\xc4\x83 Leonardo a g\xc4\x83sit un seif secret, iar planurile sale au fost descoperite de c\xc4\x83tre Ermetici, membri ai Cultului Hermes. Ezio g\xc4\x83se\xc8\x99te scrieri pe podea ce sugereaz\xc4\x83 c\xc4\x83 ar trebui s\xc4\x83 g\xc4\x83seasc\xc4\x83 cinci picturi ale lui Leonardo, care erau odat\xc4\x83 expuse la Vila lui Ezio din Monteriggioni dar care acum lipsesc. Marea parte din aceast\xc4\x83 secven\xc8\x9b\xc4\x83 se concentreaz\xc4\x83 pe c\xc4\x83utarea \xc8\x99i recuperarea acestor picturi de c\xc4\x83tre Ezio. Dup\xc4\x83 ce le g\xc4\x83se\xc8\x99te, Ezio descoper\xc4\x83 o nou\xc4\x83 loca\xc8\x9bie subteran\xc4\x83 din Roma, unde \xc8\x99i c\xc4\x83l\xc4\x83tore\xc8\x99te, pentru a afla c\xc4\x83 Da Vinci este \xc8\x9binut prizonier de Ermetici. Dup\xc4\x83 ce \xc3\xael elibereaz\xc4\x83 pe Leonardo, cei doi g\xc4\x83sesc un alt seif, \xc3\xaen care descoper\xc4\x83 coordonatele 43 39 19 N \xc8\x99i 75 27 42 V. Ezio \xc3\xaei spune c\xc4\x83 aceste numere "nu sunt pentru noi". La sf\xc3\xa2r\xc8\x99itul secven\xc8\x9bei, sunt auzite dou\xc4\x83 voci masculine (una dintre ele este a lui William Asasinul, tat\xc4\x83l lui Desmond) ce discut\xc4\x83 despre faptul c\xc4\x83 Desmond este \xc3\xaen com\xc4\x83. Ele mai spun \xc8\x99i c\xc4\x83 "avem coordonatele templului" / "p\xc4\x83i \xc8\x99i atunci ce mai a\xc8\x99tept\xc4\x83m, s\xc4\x83 mergem." Acest DLC mai este numit tehnic \xc8\x99i Actualizarea 3.0 a Proiectului Animus, \xc8\x99i a inclus, la precomand\xc4\x83, personajele Bufona \xc8\x99i Ofi\xc8\x9berul pentru modul multiplayer, dar \xc8\x99i Armura Drachen special\xc4\x83 pentru Ezio.\n_START_SECTION_\nV\xc3\xa2nz\xc4\x83ri\n_START_PARAGRAPH_\nJocul a atins pragul de un milion de unit\xc4\x83\xc8\x9bi v\xc3\xa2ndute \xc3\xaen mai pu\xc8\x9bin de o s\xc4\x83pt\xc4\x83m\xc3\xa2n\xc4\x83 de la lansare. Assassin\'s Creed: Brotherhood a devenit cel mai profitabil titlu european al lui Ubisoft din toate timpurile. Este \xc8\x99i cea mai profitabil\xc4\x83 lansare a vreunui joc din noiembrie 2010. Din luna mai 2011, Ubisoft a anun\xc8\x9bat c\xc4\x83 jocul a fost v\xc3\xa2ndut \xc3\xaen peste 8 milioane de copii \xc8\x99i a ajutat \xc3\xaentreaga serie Assassin\'s Creed s\xc4\x83 ating\xc4\x83 pragul de 28 milioane de unit\xc4\x83\xc8\x9bi v\xc3\xa2ndute.\n_START_SECTION_\nContinuare\n_START_PARAGRAPH_\nPe 5 mai 2011, a fost dezv\xc4\x83luit c\xc4\x83 Assassin\'s Creed: Revelations este urm\xc4\x83torul joc din ramura principal\xc4\x83 a seriei Assassin\'s Creed. A fost lansat pe 15 noiembrie 2011. Acest joc este al doilea titlu care are trei personaje jucabile (Alta\xc3\xafr, Ezio \xc8\x99i Desmond) dup\xc4\x83 Assassin\'s Creed II, care s-a focusat pe Ezio \xc8\x99i Desmond, \xc3\xaen timp ce Alta\xc3\xafr a avut parte de o mic\xc4\x83 apari\xc8\x9bie cameo jucabil\xc4\x83. Are loc \xc3\xaen Constantinopol, la apogeul Imperiului Otoman. Revelations a readus exprien\xc8\x9ba multiplayer-ului introdus\xc4\x83 ini\xc8\x9bial \xc3\xaen Assassin\'s Creed Brotherhood cu "mai multe moduri, h\xc4\x83r\xc8\x9bi, \xc8\x99i personaje" conform anun\xc8\x9bului oficial. Este \xc8\x99i ultimul joc \xc3\xaen care apare Ezio.'